**1/2020.(III.15.) HOT intézkedés**

A Helyi Operatív Törzs 2020. március 15-én az alábbi intézkedéseket hozta:

Az operatív törzs döntései:

A 41/2020 (III.11.) Kormányrendeletben szerepel, hogy Kína, Olaszország, Irán és a Koreai Köztársaság területéről hazaérkezett magyar állampolgárok orvosi vizsgálaton esnek át. Amennyiben nem merül fel náluk a koronavírus fertőzés gyanúja, akkor hatósági házi karanténba kerülnek. Ebben az esetben a helyi önkormányzat feladata gondoskodni ellátásukról (pl. szükséges élelmiszer, gyógyszer). E feladatban elsődlegesen az egészségügyi és szociális alapellátásban dolgozók, nagyobb esetszámnál a polgárőrség és a karanténban lévők ellenőrzését végző rendőrség működik közre. A következő napokban megtörténik az ellátási feladattal kapcsolatos intézkedések kidolgozása.

Kéri Litér település lakosságát, hogy lehetőség szerint egyáltalán ne utazzanak külföldre. Amennyiben mégis megteszik, akkor hazaérkezésük után maradjanak otthonaikban két hétig.

Kéri továbbá a munkáltatókat, hogy dolgozóik esetében vezessék be ezt az intézkedést.

A település honlapján -www.liter.hu -megtalálható lesz a Nemzeti Népegészségügyi Központ által összeállított „Útmutató gazdálkodó szervezetek számára a kulcsfontosságú infrastruktúra, és a kritikus erőforrások folyamatos biztosításának tervezéséhez pandémia idején” szakmai anyag, amely a gazdasági társaságoknak nyújt segítséget.

A feladat az, hogy mindenki személyes felelősséggel kezelje a helyzetet. A hétköznapokban csak annyi személyes kontaktus legyen, amennyi feltétlenül szükséges a napi munkába járáshoz, a bevásárláshoz. Kerüljük a tömeget. Az alapvető higiénés szabályokat be kell tartani. A háziorvosok arra kérik a lakosságot, hogy csak indokolt esetben keressék fel a rendelőket személyesen. A 60 év feletti, valamint krónikus betegek részére a receptek felírása telefonon történjen meg, mely receptek beteghez történő eljuttatásáról Dr. Horváth Balázs háziorvos gondoskodik.

A védőnői ellátás, az eddigi gyakorlatnak megfelelően telefonon történt egyeztetést követően zajlik.

A Kormány 45/2020.(III.14.) Korm. rendelete alapján az Operatív Törzs a további döntéseket hozta meg 2020. március 16. napjától:

A Litéri Óvodai Nevelés és Bölcsődei Ellátás Társulása fenntartású Csivitelő Óvoda és Bölcsőde visszavonásig bezár. Az intézmény hétfőn és kedden még ügyeletet tart és fogadja azokat a gyerekeket, akiknek a rendkívüli helyzetben még nem sikerül megoldani az elhelyezését. Az intézményvezető a részletes intézkedések kidolgozásáról és szülőkhöz történő eljuttatásáról gondoskodik.

A közétkeztetés megszervezése érdekében az iskola és óvoda intézményvezetői igényfelmérést végeznek, melynek határideje 2020. március 16, 12.00 óra. Aki a továbbiakban is igényelni fogja a közétkeztetést, előre csomagolt dobozokban tudja majd átvenni egy kijelölt helyen. A részletes szabályok kidolgozása folyamatban van, az igényfelmérés alapján.

A szociális étkeztetés tekintetében fontos változás, hogy 2020. március 16. napjától minden igénylő részére kiszállítással, műanyag edényzetben történik meg az ellátás. A szociális étkeztetéssel kapcsolatban egyéb információt Litér Község Önkormányzat ad.

Hétfőtől határozatlan ideig zárva tart az Ertl Pálné Művelődési Ház és Könyvtár. A csoportok és szervezetek kiértesítéséről a művelődészervező feladata gondoskodni.

Az idősek nappali ellátása tekintetében telefonos elérhetőséget biztosítunk, személyes megjelenésre nincs lehetőség.

A házi segítségnyújtásban az ellátás továbbra is zavartalanul működik.

A Litéri Közös Önkormányzati Hivatal is minimálisra csökkenti az ügyfélforgalmat, lehetőleg elektronikusan és telefonon keressék a Hivatalt, csak sűrgős ügyekben kerüljön sor a személyes ügyintézésre.

2020. március 18-án a Művelődési Házban a meghírdetésre került véradás megtartásra kerül. “*Az Országos Vérellátó Szolgálat az új koronavírus kiemelt kockázata miatt minden egyéb más kiszűrés mellett 30 napra kizárja a véradásból azokat a véradókat, akik 2020. február 05. után külföldön jártak. A kiszűrés a terület elhagyásának időpontjától kezdődik. Azok a véradók, akik az elmúlt 30 napban külföldön jártak nem léphetnek be a véradás területére sem. Kérjük a véradók megértését és együttműködését.”*

Felelős: Varga Mihály polgármester

 Bencze Éva jegyző

Határidő: azonnali

Varga Mihály Bencze Éva

 polgármester jegyző